Vilborg Arna er með rifinn magavöðva en stefnir á að dansa í þættinum á föstudag . Samsett / Instagram / Vísir-Vilhelm Fjallgöngukonan og pólfarinn Vilborg Arna Gissurardóttir slasaðist á síðustu æfingunni fyrir annan þátt Allir geta dansað sem sýndur var á föstudag . Á fimmtudaginn byrjaði Vilborg að finna til eftir að hafa verið að æfa með dansherra sínum , Javi Fernández Valiño . Hún lét verkinn ekki stoppa sig og steig á svið daginn eftir í beinni útsendingu . „ Ég veit að þetta gerðist í einhverri lyftu , við vorum að æfa lyftur á æfingunni “ segir Vilborg Arna í samtali við Vísi . ABBA þema var í þættinum á föstudag og dönsuðu Javi og Vilborg Arna Jive við lagið Mamma Mia . Vilborg Arna sagði frá meiðslum sínum á Instagram . Skjáskot / Instagram „ Ég var náttúrulega að drepast en ég var búin að vera með kælipoka og reyndi að koma þessu frá svona sómasamlega . Mér var illt en mér leið vel og fannst alveg gaman . “ Hún harkaði af sér en leitaði á bráðamóttökuna daginn eftir . „ Þá var komið eitthvað rif í magavöðva þannig að ég segi bara að ég sé komin með sjö-pack í staðinn fyrir sixpack , “ segir Vilborg Arna kát . „ Auðvitað eru ráðleggingarnar þannig að maður eigi ekki að vera að gera mikið og helst ekki neitt . Við erum að reyna að vinna í kringum þetta , ég geri bara eins og ég get . Kannski þegar að aðeins frá líður er hægt að breyta því . “ Vilborg og Javi á æfingu.vísir / vilhelm Vilborg og Javi enduðu í næstsíðasta sæti eftir atkvæði dómara og símakosningu og voru því ekki send heim . Vilborg segir að hún stefni á að dansa á föstudaginn , ef líkaminn leyfir . Næst munu þau dansa tangó á föstudag . „ Ég er búin að vera að grínast með að ég ætli að dansa bara aðeins meira með fótunum . “ Vilborg var á dansæfingu þegar fréttastofa náði tali af henni og segist hún aðlaga æfingarnar í kringum þessi meiðsli . Hún segir að ferlið í þessari keppni hafi verið mjög skemmtilegt en mýkt hafi reynst henni góð áskorun . „ Mér finnst gaman að læra margt nýtt og maður er að uppgötva hluti um sjálfan sig sem að maður hefur aldrei annars fattað um líkamsgerð og hreyfigetu . “ Þrjú pör voru efst með 20 stig eftir fyrsta kvöldið af Allir geta dansað .